बिनविरोध उमेदवारांची होणार चौकशी; राज्य निवडणूक आयोगाचा मोठा निर्णय

मुंबई : आगामी नागरी निवडणुकांमध्ये सत्ताधारी पक्षांचे उमेदवार बिनविरोध निवडून आल्याच्या पार्श्वभूमीवर, विरोधी पक्षांकडून झालेल्या गंभीर आरोपांची महाराष्ट्र राज्य निवडणूक आयोग (एसईसी) चौकशी करणार आहे. उमेदवारी अर्ज मागे घेण्यासाठी दबाव, प्रलोभन किंवा जबरदस्तीचा वापर झाला का, याबाबत आयोगाने संबंधित महानगरपालिकांकडून सविस्तर अहवाल मागवले आहेत.

राज्यातील २९ महानगरपालिकांच्या निवडणुका १५ जानेवारी रोजी होणार असून मतमोजणी १६ जानेवारीला होईल. उमेदवारी अर्ज दाखल करण्याची अंतिम तारीख ३० डिसेंबर होती. ठाणे जिल्ह्यातील कल्याण-डोंबिवली महानगरपालिकेत भाजपचे पाच आणि शिवसेनेचे चार उमेदवार बिनविरोध निवडून आले आहेत. पिंपरी-चिंचवड, जळगाव आणि छत्रपती संभाजीनगर येथेही किमान एक भाजप उमेदवार बिनविरोध निवडून आला आहे.

हेही वाचा – ‘सत्ता द्या, सगळ्या भ्रष्टाचाराची चौकशी लावतो’; अजित पवार

आयोगाच्या अधिकाऱ्यांनी सांगितले की, संबंधित प्रभागांतील निवडणूक अधिकारी, महानगरपालिका आयुक्त (निवडणूक प्रभारी) आणि पोलीस आयुक्तांकडून अहवाल मागवले जातील. हे अहवाल प्राप्त होईपर्यंत बिनविरोध निवडीची अधिकृत घोषणा करण्यास निवडणूक अधिकाऱ्यांना परवानगी दिली जाणार नाही. काँग्रेस, जनता दल (एस) आणि आम आदमी पक्षाने मुंबईतील कुलाबा येथील काही प्रभागांमध्ये उमेदवारांना दबावाखाली बेकायदेशीररीत्या उमेदवारी अर्ज दाखल करण्यापासून रोखल्याचा आरोप केला आहे.